**Песен: „Песен за семейството”**

**/ *Децата са построени в една редица. Всяко дете държи звезда с думите, които казва. Излиза крачка напред и забожда звездата на покрива на къщичката си!/***

**1.Защо хората имат нужда от семейство?**

**2. Защото хората имат нужда да се грижат един за друг!**

**3. Членовете на семейството разчитат един на друг!**

**4.Чрез семейството хората се борят с проблемите си и вървят напред!**

**5. Защото хората в семейството си помагат!**

**6. Така хората продължават рода си!**

***/Децата минават крачка назад и на преден план излизат 3 деца./***

**Три деца**

**1.-Добре дошли на всички вас, благодарим Ви, че сте с нас!**

**2-Ще ви усмихнем в този ден - на нашето семейство посветен!**

**3-Затова, скъпи гости, настанете се удобно, гледайте чаровно**

**и добре дошли, при ваще синове и дъщери!**

**1,2,3-И нека празникът започне сега! */плясват с ръце /***

***-------------------------------------------------------------------------------------------------***

**Четири деца /*подредени предварително вдясно от центъра/***

**1.-Колко мило, колко сладко е при мама и при татко.**

**Те за нас се много трудят, те за нас се рано будят.**

**2.-Как обичам да се гушна я при татко, я при мама.**

**а когато съм послушна те целуват ме и двама.**

**3.-Слънце ме нарича татко. Мама месечинка ясна.**

**Толкова е мило, сладко, че не бързам да порасна.**

**4.-Птицата в гнездото свое пази рожби голокрили.**

**Моят дом гнездо и той е.Дава ми любов и сили.**

**4,5,6,7- Колко мило, колко сладко е при мама и при татко!**

**8 деца: */Около софрата са седнали децата.Върху битова покривка: гювечета, плодове и питка-слънце./***

**1Мама вкусна гозба прави,**

**кака сръчно и помага**

**и лъжицата подава.**

**2.После правят вкусна питка**

**като слънце в маргаритка,**

**мажат я със яйчице**

**пекат я с масълце.**

 **3.После идват баба, дядо**

**И посрещаме ги с радост.**

**Мама новата покривка вади,**

**Кака тръгва да я глади.**

**4.Татко носи плодове**

**И се чуват смехове**

**Всички сядаме задружно,**

**Хващаме се за ръце**

**И се молим от сърце!**

**5.Да сме здрави, да сме живи,**

**да сме винаги щастливи!**

**Все така да сме задружни,**

**да помагаме си в нужда!**

**1.Нашето семейство е голямо мама, баба, татко, дядо, братче и сестриче.**

**2. С дядо много се обичаме, с дядо страшно си приличаме!**

 **Той Йордан и аз Йордан, той засмян и аз засмян,**

 **той юнак и аз юнак, само аз съм без мустак.**

**Песен: “ Дядо и аз!“**

**3.** **Мама казва, че и баба някога била мъничка,**

**че и тя не е можела да се съблече самичка,**

**че отзад и плели плитка, роклята и била малка**

**и отивала да учи със тетрадка и писалка.**

**Оле, колко ми е смешно! Тази баба толкоз стара,**

**дето с очилата гледа и мърмори и се кара - с къса рокля и с тетрадка!**

**Бабо мила, бабо сладка!**

**Песен: “Бабина игра!“**

**5 деца:/ *баща, майка, двама сина и дъщеря/***

**1*./момче/*** **Моят татко всичко може, няма нищо да отложи-**

**пазарува, чисти и помага, ах, това е истинска отмяна.**

**Мама казва: Мъж мечта!. Баба казва: Син скала!**

**А за мене татко е герой. Всичко може той.**

**2.*/момче/*** **Вкъщи огън грее, топла пита се пече.**

**Татко влиза и се смей. Щипе ме:**

**3. *./момче/*** **Здравей , момче!**

**2.*/момче/*** **Сяда и рисува с мен- къщички и дворчета ./*Показва рисунка*/**

**/*децата заедно*/:Най- обичам у дома вечер да се прибера!**

**4*. /момиче/*Днес ме драсна котарака, заболя ме и заплаках...**

**Мама с йод ме понамаза и тогава тъй ми каза:**

**5. */момиче/*Чукнеш ли се да се смееш, заболили те да пееш!/*гали детето по главичката/***

**Винаги да си засмяна, бодра мамина отмяна!**

**4*. /момиче/*Ето на ръка на мама,**

**ето на ръка на тате,**

**като мене няма, няма по - щастлива на земята!**

**Погледнете, погледнете !Между тях сега се смея, /*държи им ръцете*/**

**че ръцете им са люлка на която се люлея.**

**Те ме вдигат нависоко, стискам им ръцете двете,**

**че това е най- добрата детска люлка под небето.**

**-------------------------------------------------------------------------------------------------**

**1. Чудесно е да си дете! Всички те обичат и към твоите капризи в надпревара тати, мама, баба, тичат! Често от обич голяма, се отглежда не „мамина отмяна“, а… „ГЛЕЗАНА“! Вижте!**

**Сценка:“Мимето“/**

**2. Слънчо ле, ясногрейко ле, ти като грееш нависоко и като видиш надалеко видя ли нейде по-добра, по- добра и по- хубава от мойта мила майчица?**

**Песен: „ Ало, ало, слънчице!“**

**1. Мари момиче мъничко, що си толкоз убаво, от небе ли си паднало, или от земя никнало ?**

**2.** **Не съм от небе паднало,**

**не съм от земя никнало**

**и мен ме е майка родила**

**с прясно ме мляко кърмила, с бистра вода къпала.**

**3. И се родила „Галена мома“**

**Сценка: „Галена мома*“/осем деца/***

**1.А сега, хайде всички за ръце - и мама , и баба, и татко , и дядо**

**и всички дечица леко с пръсти , пляс с ръце**

**да си люшнем хорцето, да ви стоплим сърцето.**

**Хорце :*хореографска група/***

**1.Рано рани малка мома, помела е широки двори,**

**набрала е росна китка, росен здравец и босилек.**

**2. Ей, момиче, малка моме, тук съм дошъл да те питам, лале ли си, зюмбюл ли си?**

**3.Не съм лале, не съм зюмбюл, не съм цвете в градинка.**

**Мене ме мама рано буди и ме праща на извора.**

**Аз се връщам от извора, че си сресвам черни коси и си мия бяло лице.**

**Песен:“ Ивка работливка“**

**1.** **Баба внучето приспива.**

**Умна приказка чете!**

**А поуката е скрита в: „ЧЕДОТО“!**

**Не правете като тях, да не станете за смях!**

**Сценка: “Чедото“**

**1.Аз пък**

**с дядовите очила, виждам като през мъгла.**

**Чудя се и не разбрах,**

**как пък дядо вижда с тях!**

**2.**- **Дядо, хайде да се разговорим!**

**3. -Не мога чедо! Отивам в градината да извадя ряпата!**

**Сценка:/„Дядо и ряпа“ /**

**-------------------------------------------------------------------------------------------------1.Ябълки и крушки**

**сладък сок наляха.**

**Чушки червенушки**

**вече наедряха.**

**2.Есен дойде ли-вали**

**много нощи, много дни.**

**И от стройните брези**

**капят бисерни сълзи.**

**3.Щом снегът забръска**

**и Горняк засвири,**

**всяка животинка**

**зимна стряха дири…**

**4.Най-щастлив е, който има**

**топло кътче в люта зима.**

**Баба Меца-майка строга,**

**спи с децата си в бърлога…**

**5. Ние, малките деца-**

**с мама, татко у дома!**

**6. За да е спокойно и уютно у дома,**

**Да няма сълзи, грубости, кавга,**

**Вълшебни думички изричаме:**

**7.Извинявай!**

**8.Моля те!**

**9.Благодаря!**

**10.Обичам те!**

**Песен: „ Вълшебните думи“**

**------------------------------------КРАЙ-----------------------------------------------**

**Сценките:**

**МОМА БОГДАНКА**

**Лилия Велчева**

**Расла мома Богданка**

**като цвете на полянка.**

**Тя за работа нехаела -**

**да се гизди само знаела.**

**Дошло време да се жени.**

**Заприиждали ергени.**

**Сватовете от селата**

**ей ги - тропат на вратата:**

**"Брей, че хубава мома!**

**Дайте ни я за снаха."**

**"Добре - казвал им бащата,**

**но е галена момата.**

**Що е работа не знае,**

**да се гизди най-желае."**

**Щом това разбирали,**

**бързо си отивали.**

**Ала в един слънчев ден**

**дошъл старец пременен:**

**"На сина ми - за стопанка,**

**искам вашата Богданка.**

**Чух, че галена била,**

**но това не е беда.**

**Работата щом тежи,**

**в къщи тя ще си лежи."**

**Сватба вдигнали голяма**

**с вито хоро на мегдана.**

**На другия ден с петлите**

**се разшетали снахите.**

**Чак когато пладне стана,**

**се пробудила Богдана.**

**Ала никой на софрата,**

**не поканил я - горката.**

**На вечеря също стана.**

**Гладна легна мързелана.**

**Да, но гладна, как се спи?**

**Тя не мигна до зори.**

**Кога обади се петела,**

**тя двора вече бе измела.**

**И припка с менци - ей я на -**

**на кладенеца за вода.**

**Обяд дойде и на софрата**

**покани свекърът снахата.**

**Усмихна се и тъй й рече:**

**"Ех, работливка си ни вече.**

**Парче от питата вземи**

**и днеска сладко похапни.**

**Само който заслужава,**

**с топла пита се гощава."**

**Ленивецът не огладнява.**

**Приказката довърши.**

**Краят - сам го измисли.**

**И поуката вземи.**

 **ЧЕДОТО**

 Благой Калайджиев

Ч-Бабо, къде си?

Б-(излиза с тетрадка и химикалка в ръце) Тука съм, чедо.

Ч- Готово ли е?

Б- Не е още. Втората задача, пуста да остане, не ще и не ще да излезе.

Ч-Много те отпуснах аз тебе, бабо, но ще те стегна . Я виж кое време е !.

Б-(бабата вади будилника от джоба си) Ами, че то било вече четири!

Ч- Четири, я! От 7 часа сутринта си започнала да решаваш тези задачи. И само една си решила. На какво прилича това?

Б- На нищо не прилича,чедо, прав си. Но какво да правя, много се е променила тази математика от времето, когато бях ученичка.

Ч- Променила се е, разбира се, нама да стои на едно място. Всичко се разнива, бабо, усъвършенства се. Нали затова съм ти дал помощна литература, да си освежиш познанията.

Б- Освежавам ги, чедо, но все не мога да ги освежа както трябва.

Ч- Къде е дядо? Я да го видя той пък какво е свършил. (вика) Дядо, къде си?

Дядото- (влиза с блокче в ръце) Ето ме,чедо, ето ме.

Ч- (взема и гледа рисунката ) Какво е това?

Дядото- Слон, чедо, но не можах да го издокарам така, съвсем художествено.

Ч- Това, което си нарисувал, дядо, е подигравка с живописа.Хвърли го този слон, нарисувай ми нещо друго. Учителката ни каза да си изберем някое африканско животно.

Дядото- Какво да си изберем….? Слонове съм виждал, но други африкански животни не съм виждал. Нямаше в цирка.

Ч- Жираф ще ми нарисуваш, дядо.

Дядото- Жираф съвсем няма да мога. В наше време нямаше жирафи.

Ч- Кой ти каза, че нямаше?!

Дядото-Не ги произвеждаха още.

Б- Вярно, чедо, те по-късно започнаха да ги произвеждат.

Ч- А маймуни произвеждаха ли във ваше време?

Дядото- Виж, маймуни произвеждаха.

Ч- Сядай тогава да ми нарисуваш една маймуна. Интересно майка ми какво е измайсторила.

(Вика) Мамо, мамо, ела!

Майката (влиза с едно столче в ръце) Не можа да се получи, чедо. Облегалката не се получи, иначе другото си е добре.

Ч- Нищо не се е получило, мамо, нито облегалката, нито седалката.

Майката- А, не, седалката е добре. Само облегалката е малко крива .

Ч- Ами да пробваме тогава. Я, седни тогава да видим как ще седнеш.

Майката- Ето, виж само как хубаво се сяда. (сяда и столът се счупва) Лошо седнах, чедо, затова се счупи, иначе хубава си беше седалката.

Ч- (гледа часовника си) Сега часът е 4 и половина. След час и половина, като се върна от урока

по английски, трябва и столът да е готов, и задачите да са решени, и маймуната да е нарисувана. Ясно ле е? Иначе, когато се върне татко от командировка, всичко ще му разкажа, така да знаете. Щу му кажа, че заради вас нямам отлични бележки.

М. Б. Д. (заедно) Молим ти се, чедо, недей да му казваш. Ние ще се стегнем и всичко ще приготвим.

Ч- Обещавате, значи? Добре! Давам ви тогава 5 минути почивка, през което време можете да изпиете по едно кафе и да изпушите по една цигара. ( излиза)

Дядото- Е, добро ни е все пак чедото. Не е като на съседите. Даде ни малко почивка.

Декори-маса с 2 стола, тетрадки, химикал, пеньоар- 2 бр. ,забрадка,престилка,будилник, блокче,молив, столче, ролки

**-------------------------------------------------------------------------------------------------**

**Дядо и ряпа**

**1.Водещ:Туй е дядо белобради.**

**В двора ряпа си засади.**

**Чудо стана!**

**Кой не знае?!**

**Чак глава да се замае!**

**Порасна ряпата голяма**

**като нея втора няма!**

**2. Водещ:Порасна ряпата голяма**

**като нея втора няма!**

**На бъчва сякаш ми прилича**

**и погледите тя привлича.**

**3. Водещ:Вижте, ряпата захваща,**

**Тя дори не се поклаща!**

**Брей, че ряпа упорита!**

**Стои в земята кат забита!**

**Дядото: А сега какво да правя?**

**Сам не мога да се справя.**

**Помощ трябва да повикам.**

**Туй ще бъде баба Мика.**

**-Бабо, Микеее, бабо, Микеее!**

**Бабата:- Ето, аз пристигнах вече!**

**Да я дръпнем отдалече!**

**Двамата: -Ей, хоп! Ей, хоп! Не можем!**

**Бабата: Дръж се старче, белобрадо!**

**Ще повикам внуче младо.**

**-Игликеее! Игликеее!**

**Внчката: Аз съм внучката Иглика**

**и на цветвто прилика!**

**Що за ряпа е това?**

**Дядо, баба са в беда!**

**Трябва аз да им помогна.**

**Тримката дано да смогнем.**

**Тримата: -Ей, хоп! Ей, хоп! Не можем!**

**Внчката: Ще се наложи Щаро да извикам!**

**Може!**

**Вчера той се прослави.**

**Кума Лиса улови!**

**Шарооо, Шарооо!**

**Кучето: Бау, бау!Тук съм вече аз!**

**Ще се хвана здравичко за вас!**

**Четиримата: -Ей, хоп! Ей, хоп! Не можем!**

**Кучето: Да викна милата Писана!**

**Тя кротко спеше до казана.**

**Тичай тук, Писанке мила!**

**Ах, къде ли се е скрила?**

**Писанкеее! Писанкеее!**

**Котката: Мяу, мяу! Идвам, идвам!**

**Тъкмо в тази бъркотия**

**успях млекцето да изпия!**

**Петимата: -Ей, хоп! Ей, хоп! Не можем!**

**Котката: Кой ли тук го още няма?**

**Само малката Гризана.**

**-Гризанкеее, Гризанкеее!**

**Мишката: Църрр, църрр! Идвам, идвам!**

**Намерих сиренце в долапа**

**и за секунди го излапах.**

**Шестимата: -Ей, хоп! Ей, хоп! Урааа!**

**Всички заедно: Дружно трудихме се ние!**

**Ще има ряпа до насита да ядем!**